open-index/open-wikipedia-markdown huggingface dataset:
מייקל פלטלי

**מייקל ראיין פלטלי** (אנגלית: **Michael Ryan Flatley**; נולד ב-16 ביולי 1958) הוא רקדן וכוריאוגרף אמריקאי לשעבר, אשר נודע בעולם כיוצר הופעות המחול "ריברדאנס", "לורד אוף דה דאנס", "פיט אוף פליימז" ו"סלטיק טייגר". פריצתו הגדולה הייתה במופע שהוצג לאחר השמעת השירים באירוויזיון 1994.

פלטלי החזיק בעבר בשיא גינס בריקוד סטפס לכ-35 רקיעות בשנייה, וכפות רגליו היו מבוטחות פעם ב-57.6 מיליון דולר. פלטלי פרש מריקוד ב-2016 עקב כאבים קבועים בעמוד השדרה, הברכיים, כף הרגל והצלעות. בינואר 2023 הוא אובחן ב"סרטן אגרסיבי", שנמצא כעת בהפוגה.

## ביוגרפיה
פלטלי נולד בשיקגו להורים ילידי אירלנד. בגיל 11 החל להשתתף בשיעורי מחול, ובשנת 1969 היה הלא-אירופאי הראשון שזכה באליפות העולם לריקוד אירי. בגיל 17 זכה גם באליפות "כפפות הזהב" למתאגרפים חובבים בשיקגו. במקביל למד לנגן בחליל ואף זכה בתחרויות בתחום זה.

## קריירה
לאחר שסיים את לימודיו התיכוניים פתח בית ספר לריקוד.

בין 1978–1979 נטל חלק במסע הופעות של Green Fields of America, אנסמבל ששם לו למטרה לקדם את המוזיקה האירית ברחבי ארצות הברית. בשנות השמונים השתתף במסע ההופעות של הצ'יפטנז, להקה זוכת גראמי הידועה אף היא בביצוע מוזיקה אירית מסורתית.

פלטלי יצר ביחד עם ג'ין באטלר את הכוריאוגרפיה המקורית למופע "ריברדאנס", אשר הוצג בהפסקה שבין השירים להצבעה בתחרות האירוויזיון ב-30 באפריל 1994 וזכה להצלחה מרובה. פלטלי ובאטלר כיכבו לאחר מכן במופע באורך מלא באותו שם אשר התבסס על פיתוח של המופע המקורי שנמשך שבע דקות. בהמשך עזב פלטלי את ההפקה בשל חילוקי דעות מקצועיים ויצר מופע משלו - "לורד אוף דה דאנס". ב"ריברדאנס" תפס את מקומו הרקדן קולין דאן.

בשנת 1998 יצר פלטלי מופע ריקוד בשם "פיט אוף פליימז". בהמשך הפיק מופע בעל אותו שם, שמחצית מהקטעים בו הוחלפו, ועימו יצא לסיבוב הופעות בארצות הברית בין 2001-2000. לאחר הפוגה בת כמה שנים יצר את המופע "סלטיק טייגר", אשר עלה על הבמות ביולי 2005. המופע עוסק בהיסטוריה של העם האירי ובהגירה האירית לארצות הברית, ומשלב מספר סגנונות מחול. במופע גם כמה מרכיבים שאפיינו את מופעיו הקודמים, כגון נגינת סולו של פלטלי בחליל, ושורת רקדנים בקטע הסיום.

 בעונה השביעית של תוכנית הטלוויזיה "רוקדים עם כוכבים" בגרסתה האמריקאית (2008) החליף באופן חד-פעמי את אחד השופטים. בהמשך אותה שנה הופיע בתוכנית פעם נוספת עם להקת רקדנים, ובשנת 2009 הופיע שוב בתוכנית בקטע סולו מתוך "סלטיק טייגר". בשנת 2009 הנחה פלטלי את תוכנית הריאליטי Superstars of Dance של רשת הטלוויזיה NBC.

במרץ 2017 נפצע ופרש ממחול.

בהמשך כתב, ביים וכיכב בסרט הביון והריגול Blackbird (2018).

## ספרו
במרץ 2006 הוציא פלטלי ספר אוטוביוגרפי שכותרתו Lord of the Dance: My Story.

## פעילות ציבורית
פלטלי גייס כספים למחקרים על מחלת הסרטן ולארגוני צדקה.

## חיים אישיים
פלטלי היה נשוי למאפרת הפולנייה ביאטה ז'יאבה בין 1997-1986, והודה כי לאחר תום הנישואין נקלע לדיכאון והתמכר לטיפה המרה. לאחר מכן היה מאורס לליסה מרפי, אולם השניים נפרדו. ב-2006 נשא את הרקדנית ניאם אובריאן, ולשניים נולד בן ב-2007.

בשנת 2003 אובחן עם מלנומה, ובינואר 2023 דווח שחלה בסרטן אלים.

## קישורים חיצוניים

* 

* 

## הערות שוליים

קטגוריה:אמריקאים ילידי אילינוי
פלטלי
קטגוריה:כוריאוגרפים אמריקאים
פלטלי
קטגוריה:שיקגו: אישים
קטגוריה:אמריקאים ממוצא אירי
קטגוריה:אמריקאים שנולדו ב-1958
ג'ניפר אספוזיטו

**ג'ניפר אספוזיטו** (באנגלית: **Jennifer Esposito**; נולדה ב-11 באפריל 1973) היא שחקנית אמריקאית, הופיעה בסרטים "הקיץ של סאם" (1999), "אל תוציא מילה" (2001), "התרסקות" (2004) ו"טקסי בניו יורק" (2004) ובטלוויזיה מוכרת מתפקידיה בסדרות הטלוויזיה "ספין סיטי" (1999-1997), "קרובות" (2006-2005), "סמנתה מי?" (2009-2007), "שוטרים בדם" (2012-2010) ו"NCIS" (2017-2016).

## ביוגרפיה
אספוזיטו נולדה בברוקלין, ניו יורק, השנייה מבין שתי בנותיהם של פיליס, מעצבת פנים, ורוברט אספוזיטו, מפיק מוזיקלי. היא ממוצא איטלקי, וגדלה בסטטן איילנד; היא בוגרת בית הספר התיכון הקתולי "מור".

## קריירה
אספוזיטו ערכה את הופעתה הטלוויזיונית הראשונה ב-1996 בסדרת המשטרה "חוק וסדר". היא התפרסמה לראשונה בהופעתה בסדרה הקומית זוכת פרס אמי ו-4 פרסי גלובוס הזהב "ספין סיטי"; בסדרה גילמה את סטייסי פטרנו, מזכירתו של סגן ראש העירייה מייק פלארהטי (מייקל ג'יי פוקס).

את פריצתה הקולנועית עשתה אספוזיטו ב-1998 בסרט האימה "אני עדיין יודע מה עשית בקיץ האחרון", סרט ההמשך ל"אני יודע מה עשית בקיץ האחרון". בסרט מגלמת אספוזיטו את ננסי.

ב-1999 קיבלה אספוזיטו הצעה מספייק לי לשחק בתפקיד משני בדרמת הפשע "הקיץ של סאם", בו הופיעה כרובי, אישה צעירה המגיעה לניו יורק לאחר שנפרדה מחברה ומנסה למצוא חן בעניי ריצ'י (אדריאן ברודי).

בשנת 2000 שיחקה אספוזיטו במותחן האימה "דרקולה 2000" וגילמה ערפדית בשם סולינה.
ב-2001 הופיעה במותחן הפסיכולוגי "אל תוציא מילה" בתפקיד סנדרה קאסידי, בלשית שמנסה לפענח אחר חטיפת ביתו של פסיכיאטר מפורסם (מייקל דאגלס).
ב-2002 שיחקה אספוזיטו בקומדיית הילדים "אשף התחפושות" לצידו של דיינה קארווי.

בשנת 2004 השתתפה אספוזיטו בדרמת המתח של פול האגיס "התרסקות", בה גילמה את דמותה של ריה, בלשית ממוצא היספני, שותפתו של גרהאם (דון צ'ידל) וחברתו, הנוהגת בגזענות כלפי אנשים ממוצא אסיאתי.
סרט נוסף בו הופיעה אספוזיטו היה "טקסי בניו יורק", סרט פעולה קומי בהפקתו של לוק בסון המבוסס על קומדיית האקשן הצרפתית המפורסמת. בסרט גילמה אספוזיטו את לוטננט מרתה רובינס.

ב-2005, הופיעה אספוזיטו בסדרה "קרובות" ובין השנים 2007–2009, היא הופיעה בסדרה "סמנתה מי?". ב-2008, היא הופיעה בסרט "גסות אמריקאית".

בשנת 2014 שיחקה בדרמה הקומית "מצחיקה שכזאת" של הבמאי פיטר בוגדנוביץ', לצד ג'ניפר אניסטון, אוון וילסון וקתרין האן.

בשנים 2020-2019 שיחקה בשישה פרקים בסדרת גיבורי-העל של פריים וידאו "הבנים".

## חיים אישיים
ב-30 בדצמבר 2006 אספוזיטו נישאה לשחקן בראדלי קופר. במאי 2007, לאחר חמישה חודשי נישואים, הם הגישו בקשה לגירושין, שהסתיימה סופית בחודש נובמבר.

ב-2009, אספוזיטו התארסה לטניסאי האוסטרלי מארק פיליפוסיס; בני הזוג נפרדו באוגוסט 2010.

במאי 2014, אספוזיטו הודיעה על אירוסיה לדוגמן הבריטי לואי דאולר. הם נישאו ב-16 בנובמבר 2014 בניו יורק. במרץ 2016 אספוזיטו הגישה תביעת גירושין מדאולר.

בשנת 2020, אספוזיטו נישאה למאמן הכושר ג'ספר וסטרסטרום.

## פילמוגרפיה

### טלוויזיה

## קישורים חיצוניים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:שחקניות קולנוע וטלוויזיה אמריקאיות
קטגוריה:בוגרות מכון לי סטרסברג לתיאטרון ולקולנוע
קטגוריה:בוגרי מכון לי סטרסברג לתיאטרון ולקולנוע
קטגוריה:שחקני קולנוע וטלוויזיה אמריקאים
קטגוריה:כותבות זיכרונות
קטגוריה:אמריקאיות ממוצא איטלקי
קטגוריה:אמריקאיות שנולדו ב-1973
קטגוריה:אמריקאים שנולדו ב-1973
מגלנים

[ממוזער|[מגלן הסוואנה.]]
[ממוזער|[מגלן מדגסקרי.]]
**מַגְלָנִים** (שם מדעי: Threskiornithinae) או **אִיבִּיסִים** היא תת־משפחה של ציפורים במשפחת הכפניים. למגלנים רגליים ארוכות ומקור ארוך ומעוקל כלפי מטה בצורה שמזכירה מגל, ומכאן שמם בעברית. המגלנים נוהגים לאכול בקבוצות קטנות, וניזונים מרכיכות, תולעים, סרטנים וחרקים החיים בבוץ. רוב המינים מקננים על עצים, לעיתים קרובות יחד עם כפנים או אנפות.

במיתולוגיה המצרית היה המגלן הקדוש האפריקני החיה המקודשת לאל תחות, והוא מתואר כבעל ראש מגלן.

המגלנים בונים את קיניהם על עצים גבוהים או על הקרקע, כשלרוב הם משכנים משפחה קטנה המורכבת מזוג מונוגמי המטיל בהם את ביציהם. לאחר דגירה של כ־21 יום, בוקעים מהביצים 2–3 אפרוחים המכוסים פלומה אפורה־בהירה.

## מיון
*תת-משפחה **מגלנים** (*Threskiornithinae*)
**סוג: מגלן (*Eudocimus*)
***מין: מגלן לבן (*Eudocimus albus*)
***מין: מגלן שני (*Eudocimus ruber*)
** סוג: מגלן אתיופי (*Bostrychia*)
*** מגלן זיתי (*Bostrychia olivacea*)
*** מגלן זיתי גמד (*Bostrychia bocagei*)
*** מגלן מנוקד-חזה (*Bostrychia rara*)
*** מגלן הסוואנה (*Bostrychia hagedash*)
*** מגלן מדולדל (*Bostrychia carunculata*)
**סוג ומין יחיד: מגלן חד-זנב (*Cercibis oxycerca*)
**סוג: מגלן מצויץ (*Geronticus*)
***מגלן מצויץ צפוני (*Geronticus eremita*), מזדמן נדיר בישראל.
***מגלן מצויץ דרומי (*Geronticus calvus*)
**סוג ומין יחיד: מגלן מדגסקרי (*Lophotibis cristata*)
**סוג ומין יחיד: מגלן ירוק (*Mesembrinibis cayennensis*)
**סוג ומין יחיד: מגלן יפני (*Nipponia Nippon*)
**סוג ומין יחיד: מגלן לוחש (*Phimosus infuscatus*)
**סוג: מגלן בוהק (*Plegadis*)
***מין: מגלן חום (*Plegadis falcinellus*), חולף ומקנן נפוץ בישראל.
***מין: מגלן לבן-פנים (*Plegadis chihi*)
***מין: מגלן הפונה (*Plegadis ridgwayi*)
**סוג: מגלן אסייתי (*Pseudibis*)
***מין: מגלן אדום-ציצה (*Pseudibis papillosa*)
***מין: מגלן לבן-כתף (*Pseudibis davisoni*)
**סוג ומין יחיד: מגלן ענק (*Thaumatibis gigantea*)
**סוג: מגלן ארגנטינאי (*Theristicus*)
***מין: מגלן אפור (*Theristicus caerulescens*)
***מין: מגלן חום-צוואר (*Theristicus caudatus*)
***מין: מגלן שחור-פנים (*Theristicus melanopis*)
***מין: מגלן האנדים (*Theristicus branickii*)
**סוג: מגלן קדוש (*Threskiornis*)
***מין: מגלן קדוש אפריקני (*Threskiornis aethiopicus*)
***מין: מגלן קדוש מדגסקרי (*Threskiornis bernieri*)
***מין: מגלן שחור-ראש (*Threskiornis melanocephalus*)
***מין: מגלן קדוש אוסטרלי (*Threskiornis molucca*)
***מין: מגלן לבן-צוואר (*Threskiornis spinicollis*)
***מין: מגלן ראוניון (*Threskiornis solitarius*) - נכחד
**סוג *Apteribis* - נכחד
***מין: *Apteribis glenos*
***מין: *Apteribis brevis*

## גלריה

קובץ:Southern Bald RWD7.jpg|מגלן מצויץ דרומי
קובץ:Phimosus infuscatus - Bare-faced Ibis 2.jpg|מגלן לוחש
קובץ:P_Maglan_Shani.jpg|מגלן שני
קובץ:P_Maglan_2.jpg|מגלן חום
קובץ:White Ibis in Florida.jpg|מגלן לבן
קובץ:Threskiornis aethiopicus -Mida Creek mud flats, Kenya-8.jpg|מגלן קדוש אפריקני


## קישורים חיצוניים

* 

## הערות שוליים

קטגוריה:כפניים
מסמרים ונוצות

"**מסמרים ונוצות**" הוא אלבום הסולו הראשון של המוזיקאי והזמר הישראלי מיכה שטרית לאחר התפרקות "החברים של נטאשה". האלבום יצא לאור ב־1998.

את האלבום הפיקו מוזיקלית ברי סחרוף ויזהר אשדות, שגם עיבדו את השירים יחד עם שטרית עצמו. האלבום זכה לביקורות טובות, והניב מספר להיטים, בהם שיר הנושא "מסמרים ונוצות", "באביב", "טבריה", ו"אינתי עומרי", שדורג במקום ה־424 במצעד "500 השירים הגדולים של המוזיקה הישראלית" של ידיעות אחרונות.

## רשימת השירים
כל השירים נכתבו והולחנו על ידי מיכה שטרית, מלבד היכן שמצוין אחרת
# "מסמרים ונוצות" (מילים: מיכה שטרית ומיקי זר; לחן: ברי סחרוף, יזהר אשדות ומיכה שטרית) - 6:09
# "אב"מ (איש בודד מאוד)" (לחן: ברי סחרוף ומיכה שטרית) - 4:01
# "אינתי עומרי" - 4:09
# "באביב" - 4:03
# "טבריה" - 3:54
# "יונתן" - 4:37
# "אל ניניו" (לחן: ברי סחרוף, יזהר אשדות ומיכה שטרית) - 4:43
# "מילניום" (לחן: ברי סחרוף ומיכה שטרית) - 3:16
# "שיר לכת" - 3:38
# "שיר מאסף" - 3:32

## משתתפים
*מיכה שטרית – שירה
*ברי סחרוף – גיטרות, פסנתר, קלידים, סיטאר, אורגן, קולות, הפקה מוזיקלית
*יזהר אשדות – בס, גיטרות נוספות, גיטרת דוברו, תכנותים, קולות, הפקה מוזיקלית
*ז'אן פול זימבריס, עודד פרח וערן פורת – תופים 
*זוהר פרסקו – כלי הקשה
*ויקטוריה חנה - קולות ("אינתי עומרי")
*גיא לנדאו – טכנאי הקלטה
*ראובן שפירא – טכנאי הקלטה

## קישורים חיצוניים

* עובדות על מסמרים ונוצות, באתר מימה
*  
* 
* 

## הערות שוליים

קטגוריה:אלבומי בכורה מ-1998
קטגוריה:אלבומי מיכה שטרית
קטגוריה:אלבומים בעברית
קטגוריה:אלבומים שהופקו על ידי ברי סחרוף
קטגוריה:אלבומים שהופקו על ידי יזהר אשדות
קטגוריה:אלבומי חברת הד ארצי
קבלה (רגש)

**קבלה** הוא מונח המתייחס למצב בו אדם חווה אירוע או מצב (לרוב אירוע בעל קונוטציות שליליות), מבלי לנסות לשנות אותו, למחות או להתרחק ממנו.

המונח נמצא בשימוש בדתות מזרחיות, דוגמת בודהיזם, ובפסיכולוגיה מערבית. יש הטוענים כי מטרה מרכזית של דתות שונות וכן גישות פסיכולוגיות שונות היא לסייע בהתוויית הדרך לקבלה של מצב על ידי האדם, כשמדובר במצבים שאינם רצויים ואינם ניתנים לשינוי.

המילה קבלה מתארת חוסר פעולה חיצוני שמטרתו שינוי של מצב כלשהו, משמשת גם לתיאור של מצב נפשי-קוגניטיבי.

ניתן לסווג את תהליכי ההגעה לקבלה למספר קבוצות, כאשר העיקריות הן: קבלה עצמית, קבלה חברתית וקבלה של אובדן. קיים מצב של קבלה הדורשת שינויים חיצוניים, המכונה קבלה מותנית.

על פי המודל של קובלר ורוס, קבלה היא השלב החמישי והאחרון בהתמודדות מול האובדן (לרוב מוות). ארבעת השלבים המובילים לקבלה הם הכחשה, זעם, התמקחות ודיכאון; ארבעת השלבים הראשונים הם סכמתיים ולעיתים יש דילוגים על חלקם, אך כאשר לא נצפית התקדמות בין השלבים, עולה בעייתיות ותחושת "תקיעות" של האדם בתהליך התגברותו על האובדן.

## קישורים חיצוניים

קטגוריה:רגשות
לאו נוצ'י

**לאו נוצ'י** (באיטלקית: **Leo Nucci**;  נולד ב-16 באפריל 1942, בקסטיליונה די פפולי בקרבת בולוניה, איטליה), הוא זמר בריטון אופראי, אחד מהבריטונים החשובים בשנות ה-80 וה-90. קולו של נוצ'י מתאים במיוחד לתפקידים באופרות של ורדי.

## ביוגרפיה
נוצ'י הופיע לראשונה על הבמה בעיר ספולטו, בתפקיד פיגארו באופרה "הספר מסביליה" של רוסיני, בשנת 1967. לאחר מכן הצטרף אל בית האופרה לה סקאלה במילאנו, והופיע שם לראשונה בתפקיד ראשי בשנת 1975, שוב בתפקיד פיגארו. מאז התפתח המוניטין הבינלאומי שלו במהרה, כאשר הופיע לראשונה בבית האופרה המלכותית, קובנט גארדן בלונדון בשנת 1978, (בתפקיד מילר ב"לואיזה מילר" של ורדי), ובשנת 1980 הופיע לראשונה במטרופוליטן אופרה בניו יורק כרנאטו ב"נשף המסכות". בתפקיד זה גם הופיע לראשונה בפריז באופרה גרנייה בשנת 1981, ובפסטיבל זלצבורג תחת שרביטו של המנצח הרברט פון קאראיין. במהלך הקריירה שלו הופיע נוצ'י בהפקות חשובות בעולם האופרה, בין היתר עם הזמרים לוצ'אנו פבארוטי, ג'ואן סאת'רלנד, פלאסידו דומינגו ועוד.

הרפרטואר של נוצ'י מקיף את הרפרטואר האיטלקי, מהבל קאנטו ועד הוריזמו, אך קולו העמוק, הטכניקה הבטוחה ויכולותיו הדרמטיות מוצגים בצורה הטובה ביותר באופרות של ורדי, בפרט כמקבת', ריגולטו, לונה, ז'רמון, רודריגו, אמונסארו, יאגו ופלסטף. את תפקיד ריגולטו שר נוצ'י מעל ל-400 פעמים.

בשנת 2016 הוא שר בלה סקאלה את ריגולטו לצד נדין סיירה.

נוצ'י נהנה מקריירה ארוכה, והוא עדיין שר ומופיע. הוא נשוי לסופרן אדריאנה אנלי, ולזוג יש בת.

## קישורים חיצוניים

קטגוריה:זמרי בריטון
קטגוריה:זמרי אופרה איטלקים
קטגוריה:איטלקים שנולדו ב-1942
שליו גמבל

**שליו גמבל** (שם מדעי: *Callipepla gambeli*) הוא מין של עוף קטן עד בינוני, ממשפחת השלווים האמריקניים, (סוג: *[[שליו#סוג Callipepla|Callipepla]]*), הנפוץ במיוחד באזורי המדבר של המדינות אריזונה, קליפורניה, קולורדו, נבדה, יוטה, טקסס, סונורה, ניו מקסיקו, צ'יוואווה ובאחה קליפורניה. שמו של שליו גמבל ניתן לו, לכבודו של החוקר והטקסונום "ויליאם גמבל", שגילה אותו בשנת 1843.

את שליו גמבל, ניתן לזהות בקלות בזכות ציצת הנוצות שעל ראשו, ומעטה הנוצות הקשקשי שעל חלק גופו התחתון. רוב גופו של שליו גמבל מכוסה נוצות אפורות, והזכר שונה מן הנקבה בכך שיש לו נוצות בצבע נחושת על החלק העליון של ראשו, פניו שחורים, ומעל עיניו יש לו פסים לבנים.

ממדיו של שליו גמבל - אורך כ-30 סנטימטר, ומוטת כנפיים של כ-35–40 ס"מ. הוא ניזון מעלים, עשבים וזרעים. שליו גמבל מתנייד בעיקר בהליכה מהירה. לעיתים רחוקות הוא מתעופף למרחק קצר, תעופה עם משק כנפיים מהיר ורעשני.

ברוב עונות השנה חי שליו גמבל חיי קהילה, והוא מתרכז בלהקות של פרטים בוגרים וצעירים. אולם, באביב (עונת הרבייה) נחלקים הלהקות לזוגות, וכל זוג הופך להיות תוקפני ביותר כלפי זוגות אחרים. שליו גמבל הוא מונוגמי ושומר אמונים לבן זוגו.

הנקבה מטילה בין 10 ל-15 ביצים בתוך קן פשוט מוחבא בתוך הצמחייה בדרך כלל בבסיסו של סלע או גזע עץ. האפרוחים בוקעים לאחר כ-21 ימי דגירה, ומיד לאחר הבקיעה הם מסתובבים עם הוריהם, ותרים אחר מזון. בתחילה ניזונים האפרוחים בעיקר מחרקים, אך ככל שהם מתבגרים מזונם מתבסס יותר ויותר על צמחים.

## ראו גם
* שלווים

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:שלווים אמריקניים
קטגוריה:עמקי ריו גראנדה: עופות
קטגוריה:בעלי חיים במדבר מוהאבי
פליאה

ממוזער|250px|תחושת הפליאה – ציור של ילדה המביטה בציפור משנת 1867

**פליאה** היא רגש, הדומה לתדהמה, שאנשים חווים כאשר הם עומדים אל מול דבר מה נדיר או בלתי צפוי. פליאה היא מילה בעלת קונוטציה חיובית מתדהמה, וכרגש מתבטאת לאורך תקופה ארוכה יותר של זמן. כמו כן, היא הוכחה כקשורה לסקרנות, קסם ודחיפה לחקירה מדעית. פליאה מושווה לעיתים גם ליראת כבוד אך יראת כבוד מיוחסת לפחד והוקרה ולא לשמחה. כמו כן, בעוד פליאה היא המובילה לגילויים מדעיים, רבות מיוחסת יראת כבוד כמובילה להשתמוממות מהניסים המתוארים בכתבים של מרבית הדתות.

## קישורים חיצוניים

## הערות שוליים




קטגוריה:רגשות
אל-קטייפה

**אל-קטייפה** (בערבית: **القطيفة**, בתעתיק מדויק: **אלקטיפה**) היא עיר סורית בנפת אל-קטייפה שבמחוז ריף דמשק, הממוקמת כ-40 קילומטרים צפון-מזרחית לדמשק הבירה, למרגלות הרי קלמון (القلمون). שטחה של העיר הוא כ-200 קמ"ר ואוכלוסייתה עומדת על 26,671 נפש (נכון למפקד התושבים שנערך בשנת 2004).

## היסטוריה
חשיבותה ההיסטורית של העיר קטייפה נובעת ממיקומה הגאוגרפי על הדרך המרכזית היוצאת מדמשק, עליה עברו במרוצת השנים שיירות של סחורות וכן כוחות צבאיים לצפון סוריה (ציר דמשק-חלב) ולמזרחה (ציר דמשק-תדמור). 

## כלכלה
הכלכלה בעיר נסובה בעיקר סביב שלושה תחומים מרכזיים:
* חקלאות - המגזר החקלאי בעיר קטייפה מתמקד בגידול עצי פרי, ביניהם תאנים, ענבים, שקדים, אגוזי מלך, משמשים ורימונים. בשנים האחרונות התרחבה גם תעשיית גידול עצי זית באזור. 
* מסחר - העיר קטייפה מהווה מרכז מסחרי משגשג, ובה שווקים וחנויות לממכר מוצרים שונים ומגוונים.
* תעשייה - חלק מתושבי העיר עוסקים בתחומי התעשייה המסורתיים והתעשייה הקלה. כמו כן, מועסקים חלק מתושבי העיר במפעלים ובחברות תעשייתיות באזור התעשייה של העיירה הסמוכה עדרא (عدرا).

## אתרים
בעיר קטייפה ובסביבותיה מספר אתרים בעלי עניין. 30 קילומטרים ממערב לעיר נמצאת אמת מים רומית עתיקה. כמו כן ממוקמים באזור חאן בשם "חאן א-נורי" (خان النوري), מבצר עתיק, מסגד וחמאם מתקופת שלטונו של סינאן פאשה באימפריה העות'מאנית (המאה ה-16). 

## הערות שוליים

קטגוריה:סוריה: ערים
השטן ואשת האיכר

שמאל|ממוזער|200px|עטיפת תקליט האוסף מ-2009, התמונה מקורית מהמופע ב-1970. מיכל טל, רפי גרנות ואמנון ברנזון
**השטן ואשת האיכר** היה מופע בידור וזמר ישראלי מצליח משנת 1971. המופע יוחד לבלדות ושירי עמים, מתורגמים, שהיו בחלקם הגדול שירי כמיהה לחופש ומחאה כנגד דיכוי. המופע והתקליט זכו להצלחה ניכרת ולמאות הופעות ברחבי הארץ.

## רקע

המופע "השטן ואשת האיכר" הושפע ממופע קודם, "הלוך הלכה החבריא", שעלה על הבמות בישראל בשנת 1969 וכלל שירים רוסיים בתרגומו של יעקב שבתאי ובביצוע הלהקה שכללה את ליאור ייני, דודו אלהרר, אמנון ברנזון ותמי ספיבק. לאחר שהמופע "הלוך הלכה החבריא" נקלע לקשיים, נטל אמנון ברנזון לידיו את הפקת המופע והוא זכה להצלחה רבה.

## על המופע
בעקבות הצלחת "הלוך הלכה החבריא" הפיק אמנון ברנזון מופע המשך, "השטן ואשת האיכר", שיוחד לבלדות ושירי עמים, מתורגמים מרוסית, אנגלית וצרפתית. חלק גדול מהשירים בטאו כמיהה לחופש ומחאה כנגד דיכוי. בין השירים הוקראו קטעי קישור שהיו סיפורי-עם מפולפלים ממקור אירי או מעובדים לפי סיפורי קנטרברי והדקמרון.

כל השירים וקטעי הקריאה במופע תורגמו על ידי דן אלמגור ועובדו על ידי אריה לבנון. במאי המופע היה נדב לויתן והמנהל המוזיקלי היה צביקה כספי.

השתתפו בו: אמנון ברנזון, מפיק המופע, יחד עם שני יוצאי להקות צבאיות רפי גרנות ומיכל טל.

בין שירי המופע שהתפרסמו נמנים: "הגיטרה של פדרו", "ליושינקה", "העגורים", "האינדיאני", "אנטיה" ו"היי שלום".

בעקבות המופע יצא גם תקליט. המופע והתקליט זכו להצלחה ניכרת ולמאות הופעות ברחבי הארץ.

בשנת 1973 הועלה מופע המשך בתבנית דומה בהפקתו של ברנזון, בשם "החייט ואשת הסנדלר", עם משתתפים אחרים, בהם שלומית אהרון, אולם הופעות מופע זה נקטעו בעקבות מלחמת יום כיפור.

ב-2009 הועלה מופע מחודש של שירי "הלוך הלכה החבריא" ו"השטן ואשת האיכר", בשם "הלכה החבריא לשטן ואשת האיכר".

## קישורים חיצוניים

* ירון סבוראי, השטן ואשת האיכר. הקאמבק, שיחה עם אמנון ברנזון, מגזין המושבות, 8.4.2009
* 

## הערות שוליים

קטגוריה:מחזות ישראליים
קטגוריה:מוזיקה ישראלית
קטגוריה:תרגומי דן אלמגור
קטגוריה:יצירות משנת 1971
אתלסטאן, מלך סאסקס

**אתלסטאן** (באנגלית: **Æðelstan**; נפטר לאחר שנת 724) היה מלך ממלכת סאסקס בראשית המאה השמינית. ככל הנראה אתלסטאן מלך לצד נות'הלם, וייתכן ששניהם היו חברי מועצת זקנים (כל אחד היה אלדרמן), אשר שלטו יחדיו בממלכה.

פרטים מועטים ידועים אודות מלכותו של אתלסטאן. ידוע כי הוא חתום כעד על צו מלכותי שהוציא נות'הלם בשנת 714 (ככל הנראה מדובר בטעות ומדובר בצו משנת 717). על צו זה מכונה אתלסטאן בכינוי "המלך אתלסטאן" (*Athelstan rex*). בצו זה מוזכר שמה של המלכה אדלדרוית' (*Edeldrið regina*), וייתכן שמדובר ברעייתו של אתלסטאן.

היסטוריונים סבורים כי אתלסטדאן ואדלדרוית' היו הוריו של אתלברט, לימים מלך סאסקס.

## קישורים חיצוניים
* קורות חיים של מלכי סאסקס
* מלכי סאסקס באתר הBBC

## הערות שוליים

קטגוריה:מלכי סאסקס
קטגוריה:מלכי אנגליה
קטגוריה:אישים שחיו במאה ה-8
עידו לביא

**עידו לביא** (נולד ב-1982 בתל אביב) הוא מהנדס היי-טק, שהיה 18 שנים שחקן כדוריד בליגת העל, ומי שסימל שנים רבות את קבוצת אס"א תל אביב ואף שימש הקפטן שלה. בעבר גם היה שחקן נבחרת ישראל בכדוריד. את הקריירה שלו בליגת-העל סיים כשחקן הפועל ראשון לציון.

## ביוגרפיה
לביא נולד בתל אביב ליואב לביא ולד"ר חמוטל מאירי, מדענית וחוקרת, הוא נכדו של חבר הכנסת ומזכ"ל הסתדרות המורים לשעבר, ד"ר שלום לוין, ונין לחיים שלי, ממייסדי שכונת בית הכרם בירושלים.
מתגורר בהרצליה, אב לשני בנים.

לביא למד בבית הספר "ארזים" בנווה אביבים ובבית הספר התיכון "אליאנס" בתל אביב. הוא החל לשחק כדוריד מגיל צעיר במסגרת מועדון אס"א תל אביב. תחילה שיחק בקבוצות הילדים ואחר כך בקבוצות הנערים והנוער של המועדון. הוא שימש בתפקיד הפיבוט, ובמהלך השנים התבלט במשחק ההגנה. את שירותו הצבאי עשה בחטיבת המבצעים של אגף המבצעים במטכ"ל, במסגרת הצבאית של ספורטאים מצטיינים ופעילים.

### בליגת העל של ישראל
שנים רבות שימש לביא כציר המרכזי במשחק ההגנה של מועדונו, אס"א תל אביב. בתקופתו זכתה קבוצתו בכל התארים שזכתה בהם כל שנות קיומה: באליפות הליגה ובגביע המדינה בעונת 2–2001 ועוד ארבע פעמים נוספות בגביע המדינה בכדוריד. בשנת 2009 הוליך את קבוצתו לזכייה בגביע וכבש את שער הניצחון בדקה האחרונה למשחק. באותה שנה נבחר על ידי מעריב לשחקן השנה בהגנה.

לביא היה שחקן הבית היחיד של ההרכב הראשון באס"א תל אביב במשך יותר מעשור, ועשרים שנים רצופות לא עזב את המועדון. הוא הפך לוותיק שחקני השדה ונחשב לבכיר שבהם. כדי להבטיח את הישארותו של לביא בקבוצה, האריך המועדון ברציפות את חוזה השחקן מאז שהפך בתום עונת 13–2012 לשחקן חופשי, עד תום עונת 17–2016. בתקופה זו מילא, לפי בקשת ההנהלה, את תפקיד קפטן הקבוצה.
לאחר שהנהלת אס"א תל אביב החליטה, בתום עונת 17–2016, להוריד ביוזמתה את הקבוצה לליגה השנייה, הלאומית, בשל מצוקה תקציבית, החליט לביא להיפרד מאס"א, אחרי 20 שנותיו בשורות המועדון. ב-20 במאי 2017 בחר לחתום על חוזה בן שנתיים עם הפועל ראשון לציון מצמרת ליגת-העל בכדוריד וזכה איתה בעונת 18–2017 הן באליפות ליגת-העל בכדוריד והן בגביע המדינה. בעונת 20–2019 שיחק בקבוצת הליגה הלאומית מכבי רעננה.

לביא הוסמך ב-2003 כמאמן כדוריד על ידי בית הספר למאמנים שבמכון וינגייט.

### ב[[נבחרת ישראל בכדוריד|נבחרות ישראל בכדוריד]]
לביא שיחק בנבחרות הנערים, הנוער, העתודה והנבחרת הבוגרת של ישראל. במסגרת הנבחרת הלאומית של ישראל שיחק בשנים 2002–2011 ועד לפרישתו היה שחקן מפתח בסגל הראשון, בעיקר במרכז ההגנה. בשנים 2008–2010 היה שחקן הנבחרת היחיד, ששיחק בכל משחקיה הבינלאומיים של ישראל ונחשב בעיני רבים לשחקן מרכז ההגנה הטוב ביותר בישראל באותה תקופה. במהלך הקריירה שלו סבל מפציעות רבות, ששיבשו את רצף ההשתתפות שלו במשחקי הנבחרת.

לביא בוגר הפקולטה להנדסה של אוניברסיטת בר-אילן והמסלול השנתי לתכנות והנדסת תוכנה של הטכניון. במקביל להיותו שחקן מקצועני עבד כמהנדס בדיקות תוכנה, בחברת HP Indigo. בשנים 2014–2020 היה ראש צוות בדיקות תוכנה ב"מאנטיס ויז'ן", חברת הזנק המפתחת יישומים תלת-ממדיים לסמרטפונים ולמצלמות. מראשית 2021 הוא מנהל ה-QA של חברת איניואיטיב.

## קישורים חיצוניים

* עידו לביא באתר הפועל ראשון לציון - כדוריד
* עידו לביא, באתר איגוד הכדוריד בישראל
* עידו לביא, באתר התאחדות הכדוריד האירופית
* 
* 

## הערות שוליים

קטגוריה:שחקני כדוריד ישראלים
קטגוריה:בוגרי תיכון אליאנס (תל אביב)
קטגוריה:בוגרי אוניברסיטת בר-אילן
קטגוריה:מהנדסי תוכנה ישראלים
קטגוריה:משפחת בית־אור-לוין
קטגוריה:תל אביב-יפו: ספורטאים
קטגוריה:ישראלים שנולדו ב-1982
זבובים

שמאל|ממוזער|250px|תקריב על ראש זבוב
**קצרי־מחוש** או **זבובים** (שם מדעי: Brachycera) מהווים תת-סדרה בסדרת הזבובאים. לזבובים זוג כנפיים יחיד, והם ניחנים בכושר תעופה מעולה. שלושת חלקי הגוף – הראש, החזה והבטן, על־פי רוב מאוחים זה לזה ולא ניכרת חלוקה בולטת לפרקים. העיניים מכסות חלק ניכר מהראש. המחושים והבחנינים על־פי רוב קצרים יותר מאשר בתת-סדרת היתושים, ומכילים פחות פרקים.

טווח הטקסונים אליהם מתייחס השם העממי "**זבוב**" משתנה מעט בין שפות שונות; באנגלית, המילה "Fly" מתייחסת לסדרת הזבובאים בכללותה, לרבות כל מיני היתושים באשר הם. גם בעברית, מינים שונים של יתושים מכונים לעיתים בשם "זבוב", למשל הבקה (זבוב החול).

לזבובים גפי פה מסננים־יונקים אשר מותאמים להמסה ספיגה וניגוב של מזון. גפי הפה מורכבים מחדק (Proboscis) גמיש, דמוי קונוס הפוך, ובקצהו אונות ספוגיות (Labella) אשר מחורצות באמצעות תעלות הנקראות Pseudotracheae המנקזות את בלוטות הרוק, יונקות וסופגות את המזון הנוזלי לכיוון הוושט.

למינים רבים של זבובים חשיבות כלכלית עצומה. זבוב הבית ומינים נוספים משמשים וקטורים חשובים להעברת גורמי מחלה. הרימות של מינים מסוימים של זבובים הן טפילות על בני אדם או בהמות. מינים אחרים, כגון זבוב הפירות הים־תיכוני, הם מזיקים קשים לגידולים חקלאיים. למינים רבים חשיבות אקולוגית כמפרקים של חומר אורגני. תכונה זו משמשת לעיתים ברפואה משפטית, לצורך קביעת מועד המוות בגופות.

## מיון טקסונומי
הזבובים נחלקים לשש קבוצות (Infraorders):
*Asilomorpha (טרפניים, זבוברשתיים, בומביליים, פיזוזיים ואחרים)
*Muscomorpha (רחפניים, קונופיתיים, פריזבוביים, פיופיליים, מנהרניים, בראולתיים, חלזבוביים, תסיסניתיים, זבובחופיים, שיבולניים, אנתומיתיים, זבוביים, בוהקניים, אסטריתיים, שחמטניים, טחבוביים, זריזבוביים, שרצגלמים ואחרים)
*Stratiomyomorpha
*Tabanomorpha (טבניים, רגיוניים, אסטרטיוניים ואחרים)
*Vermileonomorpha (ארי-תולעיים)
*Xylophagomorpha
*Mycetophilidae (**זבובים זוהרים** – כמו *Arachnocampa* בניו זילנד, שייכים למשפחת **הזבוביים (Mycetophilidae)**. הם משתמשים באור כדי למשוך טרף)

## ראו גם
* זבוב הבית
* זבוב הפירות הים תיכוני
* זבוב שחמט
* זבוב הצה צה

250px|ממוזער|שמאל|זבובים בעת הזדווגות

## קישורים חיצוניים

* 
*

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:זבובאים
קטגוריה:בעלי חיים בתנ"ך
מנחם חרובי

**מנחם חרובי** (חרובסקי; 1907 – 1983) מייסד תנועת בני עקיבא, פעיל ציוני ומחנך.

## קורות חיים
מנחם חרובי, בן לאהרון דב ורוחל זיסל חרובסקי, נולד בעיירה אנטוֹפּוֹל שבגוברניית גרודנו, בתחום המושב של האימפריה הרוסית (כיום בבלארוס), צאצא למשפחת רבנים ידועה. חרובי למד בחדר ובישיבה קטנה. בשנת 1922, בגיל 15, עלה לארץ ישראל. הוא למד בבית הספר למורים של "המזרחי", ולאחר מכן למד במשך שלוש שנים באוניברסיטה העברית בירושלים. במהלך לימודיו היה ממייסדי ברית הסטודנטים הדתיים – "יבנה".

בחודש אפריל שנת 1929 ייסד חרובי ביחד עם יחיאל אליאש את תנועת הנוער "בני עקיבא", והיה מהפעילים המרכזיים של התנועה

בשנות ה-30 היה פעיל בהגנה ובעליה בצפון הארץ, ובשנת 1948 במשמר העם.
הוא עבד כמורה וכמנהל תלמוד תורה המזרחי בצפת. לאחר מכן ניהל מספר בתי ספר, וביניהם גימנסיה "הגליל" בצפת, בירושלים ובבית הספר "אמונים" בגבעתיים. בצפת ייסד את סניף הפועל המזרחי.

באחרית ימיו התגורר בעיר בני ברק. נפטר בשנת 1983, והובא למנוחות בבית העלמין הדרום בחולון .

## מורשתו
חרובי תמך בהיותה של תנועת בני עקיבא תנועה מעורבת של בנים ובנות, וכן בכיתות מעורבות בבתי ספר.

מתוך דברים שאמר (כ"ב תמוז תש"מ) "בזמן ייסוד בני עקיבא היו רק בנים. אחר כך ארגנו גם בנות, כי רצינו שגם בנות תהיינה ב"בני עקיבא". העדות פעלו בנפרד, אך השבטים במעורב. ראינו תמיד את המעורבות של הבנות והבנים כמשהו טבעי ומובן מאליו. לא ראינו בזה שום דבר שגורם להרהורי עבירה, וזה היה חיובי. אני בדעה של אלה הסוברים כי דווקא ההרגל של המצאות בנים ובנות ביחד בלימודים ובמשחקים, הנהו תריס למניעת הרהורי עבירה, ולא גורם לכך (הרגל נעשה טבע שני). בכיתות מעורבות (בנים ובנות) היו תמיד פחות בעיות משמעת למורים, ויותר למידה חיובית. כך ראיתי את הדברים כל הזמן."

## משפחתו
רעייתו פנינה חרובי לבית פסח. צאצאיו: רינה, אהרן דב (רוני), אברהם (רמי), רעיה.

## לקריאה נוספת
* **תורה ועבודה בחזון ובמעש**, הוועד הפועל של הסתדרות הפועל המזרחי בארץ ישראל, תשמ"ה, עמ' 76
* 

## קישורים חיצוניים

## הערות שוליים

קטגוריה:ציונות דתית: מייסדי ארגונים ומוסדות
קטגוריה:בני עקיבא
קטגוריה:אנשי העלייה השלישית
קטגוריה:צפת: אישים
קטגוריה:ישראלים ילידי האימפריה הרוסית
קטגוריה:פעילים ציונים ביישוב
קטגוריה:לוחמי ההגנה
קטגוריה:אנשי חינוך ביישוב
קטגוריה:מנהלי בתי ספר ישראלים
קטגוריה:בוגרי האוניברסיטה העברית בירושלים
קטגוריה:ישראלים שנולדו ב-1907
קטגוריה:ישראלים שנפטרו ב-1983
קטגוריה:אישים הקבורים בבית העלמין הדרום
מנחם יהודה הלוי אושפיזאי

הרב **מנחם יהודה הלוי אושפיזאי** (ה'תרס"ה, 1905 – ראש חודש חשוון ה'תש"ס, 11 באוקטובר 1999) היה הרב הראשי של רמת גן, יו"ר חבר הרבנים של המפד"ל וחבר מועצת הרבנות הראשית.

## קורותיו

נולד בעיירה וַאשקי (כיום Vaškai בליטא), למשה בן ציון קרטשמר. למד במספר ישיבות, בהן ישיבת נובהרדוק, ברוסטוב, בחרקוב ובקייב. הוא נשלח להקים סניפים של ישיבת נובהרדוק בפרילוקי ובקייב.

בשנת תרפ"ה (1925) עלה לארץ ישראל, ולמד בישיבת מרכז הרב אצל הרב אברהם יצחק הכהן קוק. בשנת תרצ"ה (1935) ייסד את "בית אולפנא לצעירים – תורת ירושלים" שליד ישיבת מרכז הרב. בהמשך השנה נשלח על ידי הרב קוק להיות רבהּ של נחלת גנים. הוא השתתף בקונגרסים הציוניים הכ"ד והכ"ה, ונבחר להיות מ"מ חבר הוועד הפועל הציוני.

הרב אושפיזאי כיהן כרב הראשי של רמת גן ויו"ר חבר הרבנים של המפד"ל במשך עשרות שנים. בשנת 1973 נבחר כחבר במועצת הרבנות הראשית.

בשנת תשמ"ב (1982) זכה בתואר יקיר העיר רמת גן. בשנת ה'תש"ן זכה בפרס הרב קוק לספרות תורנית ביחד עם הרב יהודה לייב בוגץ'.

בנו הרב משה בן ציון אושפיזאי רב ברמת גן ומחבר הספר "נצנוצי אורות" על ספר אורות (זוכה פרס ירושלים לתרבות תורנית) נפטר בחיי אביו ב-10 ביולי 1993.

## ספריו
* **ספר אהלי יהודה**, ישיבת "אוצר התלמוד", רמת גן, ה'תשמ"ה
* **ספר ההדרנים על הש"ס - זיכרון משה**, בהוצאת המחבר, רמת גן, ה'תשנ"ה.
* **בארה של מרים**, אספקלריה על התורה, בהוצאת ישיבת "אוצר התלמוד", רמת גן, ה'תשמ"ח.
* **שערי חן**, פרקי הדרכה והגות בסדרי אמונה וישועה, נכתבו בתקופת מלחמת ששת הימים, בהוצאת המחבר, רמת גן ה'תשמ"ב.
* **בחירת ציון**, על כל האגדתא במסכת חגיגה תלמוד בבלי וירושלמי, תל אביב, ה'תש"א.
***עתרת**, ניבון ספרותי במערכת המחשבה הישראלית המקורית, רמת גן, ה'תש"ז-ה'תש"ח. (כפי הנראה הופיעו רק שני גליונות).
***השיבנו**, על ענייני התשובה והתגלותה לבני דורנו (יצא לאור מעט אחרי שנת תשמ"ג).

### מאמרים
* 
* **ההלל וברכתו ביום העצמאות**, מתוך - "אור המזרח" ל"ו,ג'-ד', ה'תשמ"ח, עמודים: 241-247.
* **לאו שאין בו מעשה דינו והגדרתו**, מתוך - "שבילין", כ"ט-ל' ה'תשל"ז עמודים: 30-33.
* **משפט הנבואה ומשפט התורה**, מתוך - "שבילין", ל"א-ל"ב, ה'תשל"ט עמודים: 28-35.

## לקריאה נוספת
* **תורה ועבודה בחזון ובמעש**, הוועד הפועל של הסתדרות הפועל המזרחי בארץ ישראל, תשמ"ה, עמ' 93.

## קישורים חיצוניים
*ספרו עתרת באתר היברו בוקס
*
* 

## הערות שוליים

קטגוריה:אנשי העלייה הרביעית
קטגוריה:בוגרי ישיבות נובהרדוק
קטגוריה:בוגרי ישיבת מרכז הרב
קטגוריה:זוכי פרס הרב קוק
קטגוריה:חברי מועצת הרבנות הראשית
קטגוריה:יקירי רמת גן
קטגוריה:רבני הציונות הדתית בישראל
קטגוריה:רמת גן: רבנים ראשיים
קטגוריה:תלמידי הראי"ה קוק
קטגוריה:אנשי חבר הרבנים שעל ידי הפועל המזרחי
קטגוריה:ישראלים שנולדו ב-1905
קטגוריה:ישראלים שנפטרו ב-1999
שניידר אלקטריק

שמאל|ממוזער|200px|פטיש הקיטור של קרוזו מתוצרת שניידר
**שניידר אלקטריק** (**Schneider Electric**) היא חברה צרפתית ותאגיד רב-לאומי, למוצרים וחומרה בתחום ייצור, הולכה ובקרת מערכות אספקת חשמל. נכון ל-2019 היו לחברה הכנסות של כ-27 מיליארד אירו והיא מעסיקה כ-155,000 עובדים ברחבי העולם.

## היסטוריה
החברה נוסדה ב-1836 על ידי האחים אז'ן ואדולף שניידר בעיר קרוזו (Le Creusot) בשם "שניידר ושות'" (Schneider et Cie) ועסקה בייצור מנועים חשמליים וקטרי רכבת. באותה עת הייתה חלק מתאגיד וסטינגהאוס. החברה נודעה בהתמחות עולמית בייצור פטישי קיטור ופטיש הקיטור הענק שייצרה ב-1877 הפך לסמלה של העיר קרוזו.

לקראת מלחמת העולם הראשונה עסקה החברה בייצור תותחים, תותחי רכבת, תותחים ימיים ואף טנק (שניידר CA1, שהיה הטנק הצרפתי הראשון). לאחר המלחמה לא חזרה לעסקי הנשק ופנתה לפיתוח מוצרים בתחום הנדסת חשמל ותעשיית פלדה. בין היתר עסקה בשנים אלה בפיתוח הרכבת התחתית של פריז. החברה, שנקראה "קבוצת שניידר" המשיכה במסלול זה עד 1980.

משנת 1981 מתמקד התאגיד, שנקרא שניידר אלקטריק, בציוד אוטומציה ובקרה וציוד לאבטחת מערכות חשמל. התאגיד רכש חברות משלימות מצרפת ומחוצה לה וכך פיתח קו מוצרים מתקדם והשיג הובלה עולמית בתחומים אלה.

בשנת 2001 רכשה שניידר אלקטריק את המתחרה שלה חברת לגראן (Legrand) תמורת 6.2 מיליארד דולר,  אך הנציבות האירופית חסמה את העסקה מחשש לפגיעה בתחרות. המיזוג עמד להפוך את שניידר ליצרנית הגדולה בעולם של ציוד חשמלי.

בשנת 2007 רכשה את חברת ספקי הכוח **APC - American Power Conversion Corporation**.

## פעילות
לחברה משרדים מרכזיים: באו-דה-סן, צרפת; בבוסטון, ארצות הברית; בנוידה, הודו; ובהונג קונג.

### פעילות בישראל
החברה פעילה בישראל משנת 1999, כסניף מקומי של שניידר אלקטריק SE הרב-לאומית. בסניף הישראלי, המנוהל על ידי פיליפ ברמי, עובדים כ-120 איש והוא מעורב בפרויקטים רבים, דוגמת הקמתו של מערך האנרגיה בנמל התעופה רמון שבנגב, ופרויקטי תשתיות נוספים. החברה משקיעה גם בחברות סטארט-אפ בישראל.

חברת-הבת "**APC**" פעילה בישראל משנת 2006, עוד בטרם נרכשה על-ידי שניידר אלקטריק SE.

## קישורים חיצוניים

* 

* 

## הערות שוליים

קטגוריה:תאגידים רב-לאומיים
קטגוריה:תעשיית נשק בצרפת
אורל ניקולה

**אוֹרֵל ניקולֶה** (בצרפתית: **Aurèle Nicolet**; 22 בינואר 1926 – 29 בינואר 2016) היה חלילן שווייצרי. נחשב לאחד החלילנים והמורים לחליל צד המשמעותיים במחצית השנייה של המאה ה-20.

## ביוגרפיה
[ממוזער|אורל ניקולה (משמאל) יחד עם [אורי טפליץ, אורי שוהם וחנוך תל אורן. בית נתנזן ירושלים]]
ניקולה נולד ב-22 בינואר 1926 בעיר נשאטל (Neuchâtel), בירת הקנטון בעל אותו השם בשווייץ. בצעירותו למד ניקולה חליל בקונסרבטואר של ציריך בכיתתו של החלילן אנדרה ז'ונה, ואחר-כך בין השנים 1945–1947 בקונסרבטואר של פריז בכיתתו של מרסל מואיז ואיבון דרפייה. בשנת 1947 זכה ניקולה בפרס ראשון בתחרות בקונסרבטואר, ובשנה לאחר מכן, בתחרות ז'נבה.

הקריירה התזמורתית המשמעותית שלו כוללת נגינה בתזמורת טונהאלה של ציריך בין השנים 1945–1947, חלילן סולן בתזמורת הסימפונית של וינטרטור בין השנים 1948–1950. וילהלם פורטוונגלר מינה אותו לחלילן הסולן בתזמורת הפילהרמונית של ברלין, שם ניגן בין השנים 1950–1959. בין השנים 1952–1965 היה המורה לחליל בבית הספר הגבוה למוזיקה בברלין (כיום UdK), ולאחר מכן המשיך ללמד בבית הספר הגבוה למוזיקה פרייבורג עד שנת 1981. גם אחרי פרישתו, המשיך לתת כיתות אומן ולהופיע באינטנסיביות רבה, עד אשר מצבו הבריאותי לא אפשר לו זאת יותר. בין השאר, ביקר בישראל פעמים אחדות ואף חגג בה את יום הולדתו ה-70.

### הישגיו

אורל ניקולה הציג קריירה חלילנית מרשימה; הוא ניגן כסולן עם תזמורות חשובות, בקונצרטים של מוזיקה קאמרית, וכן הקליט דיסקים רבים בכל הז'אנרים של המוזיקה הקלאסית, בין השאר לחברות התקליטים סוני, פיליפס ואראטו.

מלחינים חשובים, וביניהם טורו טקמיצו, ג'רג' ליגטי, אדיסון דניסוב ויוסף טל, כתבו בעבורו יצירות, ולא בכדי; אורל ניקולה החל לעסוק באופן אינטנסיבי בנגינת מוזיקה מודרנית ואוונגארד, וכן תרם לטכניקות השונות של נגינת החליל בז'אנר זה.

## נגינתו

ניקולה היה מייצג מהותי של אסכולת הנגינה הצרפתית בחליל מיסודו של פול טפנל, בין השאר הודות ללימודיו אצל גדולי החלילנים של זמנו, מרסל מואיז ואנדרה ז'ונה. נגינתו התאפיינה בצליל מלא וחד, ועם זאת גמיש. זאת ועוד, הוא ניחן בארטיקולציה חדה ונקייה במיוחד. שלא כמו מורו מרסל מואיז, נגינתו של ניקולה הייתה מאופקת יותר, ובנוסף - מהוקצעת, וחפה ממנייריזם בכל צורה שהיא.

חלילנים רבים מאוד למדו תחת הדרכתו של ניקולה, ומרובים אלו מתוכם אשר פיתחו קריירה חלילנית מרשימה. בין החלילנים הידועים שלמדו בכיתתו ניתן למנות את הסולן המפורסם עמנואל פהו. בכיתתו של ניקולה למדו גם ישראלים, ובהם החלילן משה אהרן אפשטיין. ניקולה זכור כמורה קשוח ותובעני, ועם זאת, ככזה שהשקיע את מרב מרצו בלימוד ובחלילנים אשר עבדו תחת הדרכתו.

## קישורים חיצוניים
* 

## הערות שוליים

קטגוריה:חלילנים צרפתים
קטגוריה:חלילנים שווייצרים
קטגוריה:מורים למוזיקה
קטגוריה:סגל אוניברסיטת פרייבורג למוזיקה
קטגוריה:שווייצרים שנולדו ב-1926
קטגוריה:שווייצרים שנפטרו ב-2016
מייקל פניה

**מייקל אנתוני פניה** (בספרדית: **Michael Anthony Peña**; נולד ב-13 בינואר 1976) הוא שחקן קולנוע וטלוויזיה אמריקאי, מוכר בזכות תפקידיו בסרטים "מיליון דולר בייבי", "התרסקות", "בבל", "מגדלי התאומים", "על הכוונת", "מיליארד סיבות לשוד", "פלישה עולמית: קרב לוס אנג'לס" ובסדרת הטלוויזיה "נרקוס מקסיקו".

## ראשית חייו
פניה נולד בשיקגו, אילינוי שבארצות הברית, בנם של ניקולסה, עובדת סוציאלית, ואביו, אלאוטריו פניה שהוא עובד מפעל. שני הוריו הם מהגרים ממקסיקו; אימו מחליסקו ואילו אביו במקור מסן לואיס פוטוסי. הוא גדל והתחנך בשכונת נורת' לאונדל בשיקגו.

## קריירה
### קולנוע
לאחר מספר תפקידי משנה, שיחק פניה ב-2000 בסרט "עקיצה בשישים שניות" לצדם של ניקולס קייג' ואנג'לינה ג'ולי, וב-2001 בקומדיה השחורה "חייל מצטיין", שם זכה לחשיפה ראשונה.

בשנת 2004 השתתף בשתי דרמות: דרמת הספורט זוכת ארבעה פרסי אוסקר של קלינט איסטווד "מיליון דולר בייבי", שם גילם את דמותו של עומר, מתאבק חובבן באולם האימונים של פרנק דאן, מאמן אגרוף מזדקן (קלינט איסטווד); כמו כן שיחק פניה בדרמת הפשע זוכת שלושת פרסי האוסקר "התרסקות" של פול האגיס, בו גילם את דמותו של דניאל רואיז, מסגר ואיש משפחה מסור ממוצא מקסיקני, שרואים בו חבר כנופיה והוא מואשם בפריצה שהתרחשה בחנות.

ב-2006 הופיע פניה בדרמה זוכת פרס האוסקר של אלחנדרו גונסלס איניאריטו "בבל", בסרט גילם את ג'ון, שוטר החוקר היעלמות של שני ילדים קטנים בגדר ההפרדה בין ארצות הברית למקסיקו בעלילה המתרחשת במדבריות מקסיקו. בנוסף, פניה גילם את דמותו הביוגרפית של וויל ג'ימנו, שוטר מחוז ניו יורק-ניו ג'רזי במהלך פיגועי 11 בספטמבר בדרמת האסונות של אוליבר סטון "מגדלי התאומים".

ב-2007 השתתף פניה במותחן האקשן "על הכוונת" לצד מארק וולברג, בו גילם סוכן מיוחד בשירות ה-FBI בשם ניק ממפיס. סרט נוסף בו שיחק היה דרמת המלחמה של רוברט רדפורד "כאריות לכבשים", בו הופיע בתור ארנסט רודריגז, סטודנט נחוש ותלמידו של הפרופסור האידיאליסט סטפן מאלי (רדפורד).

ב-2009 שיחק פניה בקומדיית הפשע "להשקיף ולדווח", בסרט הופיע פניה כחלק מאבטחת הקניון.

ב-2015 השתתף בסרט "אנטמן" וב-2018 בסרט ההמשך שלו, "אנטמן והצרעה".

ב-2016 השתתף בסרט "יופי נסתר". ב-2017 שיחק בתפקיד ראשי בסרט הפעולה-הקומי "תרגיל לשוטרים מתחילים", שכתב וביים דקס שפרד.

בשנת 2018 הופיע בסרט הפנטזיה של אווה דוברני, "קמט בזמן" על פי תסריט של ג'ניפר לי. בשנת 2018 לוהק לסדרת הטלוויזיה של נטפליקס, "נרקוס: מקסיקו", כקיקי קאמארנה, סוכן ברשות לאכיפת הסמים.

בשנת 2021, פורסם כי פנייה יצטרף לקאסט העונה הרביעית של הסדרה "ג'ק ראיין" בפריים וידאו.

### מוזיקה
פנייה הקים את להקת הרוק "ניקו וגה" ב-2005 בלוס אנג'לס, הקרויה על שם אמו ניקולאסה. הוא עזב את הלהקה בשנת 2007 כדי להתרכז בקריירת המשחק שלו אך כתב יחד איתם את השיר "Beast" שהגיע למקום ה-26 במצעד השירים של בילבורד הוט רוק.

## חיים אישיים
הוא סיינטולוג מאז שנת 2000.

בשנת 2006 הוא נישא לברי שאפר; בנם הבכור, רומן, נולד ב-2008.

## פילמוגרפיה
### קולנוע

### טלוויזיה

## קישורים חיצוניים

## הערות שוליים

קטגוריה:אמריקאים ילידי אילינוי
קטגוריה:שחקני קולנוע וטלוויזיה אמריקאים
קטגוריה:אמריקאים ממוצא מקסיקני
קטגוריה:סיינטולוגים
קטגוריה:שיקגו: אישים
קטגוריה:שחקנים ביקום הקולנועי של מארוול
קטגוריה:אמריקאים שנולדו ב-1976
יארי מאנפה

**יארי מאנפה** (**Jari Mäenpää**; נולד ב-23 בדצמבר 1977) הוא זמר וגיטריסט פיני, מייסד להקת וינטרסן (Wintersun), בה הוא משמש כסולן וכגיטריסט. ניגן באלבום וינטרסן הראשון בגיטרה בס ובקלידים, לפני שהרכב הלהקה היה יציב.

לפני שייסד את וינטרסן, היה חלק מלהקת הפולק מטאל, אנסיפרום (Ensiferum). הוא הצטרף לאנסיפרום בשנת 1996, לאחר שעזב את להקתו הקודמת איממוריאל (Immemorial).

את וינטרסן תכנן בתחילה כפרויקט מקביל לצד אנסיפרום, אך בינואר 2004 נאלץ לעזוב את אנסיפרום עקב התנגשויות בין זמני ההופעות של שתי הלהקות ותאריכי ההקלטות של וינטרסן.

בשנת 1997, היה על מאנפה לעזוב באופן זמני את הקריירה המוזיקלית שלו כדי לשרת בצבא הפיני. בראיון, אמר שלא אהב את הזמן בו שהה בצבא וחשד ששם נדבק בשחפת.

מאנפה היה גם חבר בלהקה ארתמסיה (ArthemesiA), והשתתף בפרויקט הצדדי של קימו מיטינן (Kimmo Miettinen) – לוסט אלאון (Lost Alone).

## קישורים חיצוניים

*   אתר להקת וינטרסן

קטגוריה:זמרים פינים
קטגוריה:גיטריסטים פינים
קטגוריה:חולי שחפת
קטגוריה:פינים שנולדו ב-1977
וינסטון צ'רצ'יל (1620–1688)

סר **וינסטון צ'רצ'יל** (באנגלית: **Winston Churchill**; 18 באפריל 1620 - 26 במרץ 1688), "הקולונל הפרש", היה חייל, היסטוריון ופוליטיקאי אנגלי. ידוע בזכות היותו אביו של ג'ון צ'רצ'יל, הדוכס הראשון ממרלבורו, וכן כמי שעל שמו נקרא המדינאי וראש ממשלת בריטניה וינסטון צ'רצ'יל.

## חייו
צ'רצ'יל נולד לג'ון צ'רצ'יל (נולד ב-1596 בקירוב), עורך דין, ושרה וינסטון (נולדה ב-1598 בקירוב), בתו של סר הנרי וינסטון. הצ'רצ'ילים היו משפחה ותיקה באזור דורסט. הוא למד בקולג' סנט ג'ון שבאוניברסיטת אוקספורד, אך עזב את האוניברסיטה לפני שהספיק לסיים את חובותיו לקבלת תואר אקדמי.

לאורך כל חייו היה תומך מסור של המלוכה, ובמלחמת האזרחים האנגלית אף נפצע כששימש קפטן ביחידת פרשים מלכותית, ולאחר שתומכי המלך הובסו נאלץ לשלם קנס של 4,446 לירות שטרלינג. לאחר הרסטורציה הוא התמנה לחבר טורי בפרלמנט מטעם ויימות' ומלקומב (1661–1679) וליים רג'יס (1685–1688). 

בין 1662 ל-1668 כיהן כנציב בית המשפט האירי לטענות והסברים, וכפקיד זוטר בוועדת האריג הירוק בין 1664 ל-1679. ב-1664 הוא הפך גם לאביר ולעמית החברה המלכותית. הוא פרסם ספר על ההיסטוריה של מלכי אנגליה, שנקראה "Divi Britannica; being a remark upon the Lives of all the Kings of this Isle, from the year of the World 2855 until the year of Grace 1660".

ב-1643 נישא לאליזבת דרייק, בתם של סר ג'ון דרייק (נפטר ב-25 באוגוסט 1636) ואלינור בוטלר, בתם של ג'ון בוטלר (הברון בוטלר הראשון מברנטפילד) ואחיינית מצד האם של ג'ורג' וילייר, הדוכס הראשון מבקינגהאם. לזוג נולדו 9 ילדים, אך רק חמישה מתוכם שרדו את תקופת ינקותם. ארבעה מבין ילדיהם זכו לפרסום. הילדים הם:
* ארבלה: הייתה הפילגש של המלך ג'יימס השני, וילדה לו ארבעה ילדים.
* ג'ון: מפקד מפורסם בצבא והמייסד של התואר דוכס מרלבורו.
* ג'ורג': אדמירל בצי המלכותי.
* צ'ארלס (2 בפברואר 1656–1714) היה לוטננט-גנרל בצבא; נישא למרי גולד.
* תאובלד (1662–1685)
* וינסטון, הנרי, ג'אספר ומאונטג'וי.

צ'רצ'יל מת במרץ 1688.

## אילן יוחסין

## לקריאה נוספת

* Stephen, Sir Leslie; Lee, Sir Sidney (editors). The Dictionary of National Biography, From the Earliest Times to 1900: Volume IV Chamber-Craigie. Oxford University Press.


## קישורים חיצוניים
* מידע באתר thepeerage.com
* 

קטגוריה:ערכים שבהם תבנית בריטניקה אינה מתאימה
קטגוריה:משפחת ספנסר-צ'רצ'יל
קטגוריה:עמיתי החברה המלכותית
קטגוריה:חברי הפרלמנט של אנגליה (לפני 1707)
קטגוריה:אנגלים שנולדו ב-1620
קטגוריה:נפטרים ב-1688
אפעה קריני

**אֶפְעֶה קָרִינִי** (שם מדעי: *Echis carinatus*) הוא מין של נחש ארסי מסוג אפעה, הנפוץ במזרח התיכון, במרכז אסיה ובתת-היבשת ההודית. הוא אחד מ"ארבעת הגדולים" (לצד קוברה הודית, צפע הודי וקרייט מצוי), כינוי לארבעה מיני נחשים בהודו שאחראים למרבית ההכשות והמוות שם. קיימים 5 תת-מינים ידועים.

## תיאור
אורכו של האפעה הקריני נע בין 38–80 ס"מ, אך לרוב הוא לא עובר את ה-60 ס"מ. הראש עגול ובעל חוטם מעוגל ונבדל מהצוואר במראה.

צבע הדגמה שלאורך גופו מכיל צבע אפרפר, אדמדם, ירוק זית או חום דהוי, ומעליו סדרה של צבעים משתנים, אך בדרך כלל נקודות לבנות, המתוחמות בצבע חום. בקצה הראש יש סימן לבן, ופס דק יוצא מאזור העין עד לקצה הלסת. הגחון לבנבן או ורדרד בצבע אחיד או עם נקודות חומות.

## תפוצה ואזור מחיה
האפעה הקריני אנדמי ליבשת אסיה. בתת-היבשת ההודית הוא מצוי בהודו, סרי לנקה, פקיסטן ובנגלדש. במזרח התיכון הוא נפוץ בעומאן, איחוד האמירויות, עיראק ואיראן.
במרכז אסיה הוא מצוי באפגניסטן, אוזבקיסטן, טורקמניסטן וטג'יקיסטן.

אזור מחייתו מגוון וכולל אזורים חוליים, אזורי סלע ואזורי קרקע רכה. לעיתים קרובות יימצא מתחת לסלעים ואבנים חופשיות.

## התנהגות
נחשי אפעה קריני פעילים בעיקר בשעות בין הערביים ובלילה. במהלך היום הם מתחבאים במקומות מסתור כמו מחילות, מתחת לסלעים וגזעים רקובים. באזורים חוליים הם עשויים לקבור את עצמם ולהשאיר רק את הראש חשוף. לרוב הם פעילים לאחר גשמים או בלילות לחים. המין הזה נמצא לעיתים קרובות מטפס על שיחים, לעיתים עד לגובה של 2 מ' מעל האדמה. כאשר יורד גשם, עד ל-80% מאוכלוסיית הבוגרים יטפסו על שיח או עץ. נצפו כבר עד ל-20 פריטים שהצטופפו יחד על ראש שיח קקטוס אחד.

מין זה ידוע לשמצה במהירות ההכשה שלו ובמוכנותו להכיש לאחר כל הטרדה, קטנה ככל שתהיה, ולכן הוא נחשב לאחד הנחשים המסוכנים בהודו. התנוחה האופיינית לו היא כריכה כפולה בצורת 8, כשהראש בולט במרכז, מוכן להכשה כמו קפיץ דרוך.

הם נעים בצורת צדית (*sidewinding*), שנראית כמו האות *S*. הם מסוגלים לנוע גם בצורות אחרות, אך דרך זו הכי נוחה להם באזור מחייתם החולי. בדרך זו הם גם נמנעים מהתחממות יתר, שכן בכל רגע נתון, רק 2 נקודות בגופו נוגעות בחול.

באזורים הצפוניים של תפוצתו הוא מעביר את החורף בשינה.

האפעה ניזון ממכרסמים, מלטאות, מצפרדעים, מפרוקי-רגליים ומחרקים גדולים. התזונה משתנה בהתאם לשפע המזון הקיים.

תקופת ההשרצה היא לרוב בין אפריל לאוגוסט. הנקבה משריצה בין 3-15 נחשים חיים באורך 115-152 מ"מ.

## ארס
מין זה מייצר כ-18 מ"ג של ארס לפי משקל, עם מקסימום של 72 מ"ג מתועד. הוא עלול להזריק עד 12 מ"ג בהכשה, כאשר המנה המסוכנת לאדם בוגר הוא 5 מ"ג. אחוז התמותה מהכשה הוא בסביבות ה-20%.

קיים נסיוב נגד הארס שלו, והודות לו מקרי מוות הפכו לנדירים יחסית. בכל מקרה טיפול בנסיוב ומתן עירוי בתוך שעות מההכשה חיוניים להישרדות. קיימים לפחות 8 סוגי נסיוב שונים נגד הארס של מין זה.

הארס שלו משמש גם לייצור מספר תרופות נוגדות קרישה.

## תת-מינים
* **Echis carinatus astolae** - נפוץ בפקיסטן
* **Echis carinatus carinatus** - נפוץ בהודו
* **Echis carinatus multisquamatus** - נפוץ מאוזבקיסטן ועד אירן
* **Echis carinatus sinhaleyus** - נפוץ בסרי לנקה
* **Echis carinatus sochureki** - נפוץ בפקיסטן, אפגניסטן, דרום הודו, איראן, איחוד האמירויות ועומאן

## קישורים חיצוניים

* 

קטגוריה:בעלי חיים שתוארו ב-1801
קטגוריה:צפעונים
קטגוריה:סרי לנקה: זוחלים
קטגוריה:הודו: זוחלים
קטגוריה:פקיסטן: זוחלים
קטגוריה:איראן: זוחלים
קטגוריה:טקסונים שתוארו בידי יוהאן גוטלוב שניידר
רוני פורוקארה

**רוני פורוקארה** (בפינית: **Roni Porokara**; נולד ב-12 בדצמבר 1983) הוא כדורגלן עבר פיני יהודי ששיחק בעמדת הקשר ההתקפי. פורוקארה הוא השחקן היהודי הראשון ששיחק בנבחרת פינלנד מאז 1949.

## קריירה
פורוקארה שיחק בכמה קבוצות נוער וקיבל את ההזדמנות הראשונה לשחק במדי קבוצת מקצוענית ב-15 במאי 2003, במדי קבוצת המנלינה, נגד קבוצת קופס בליגה הפינית.

בגיל 25 שיחק לראשונה במדי נבחרת פינלנד במשחק ידידות נגד נבחרת שוודיה. את שער הבכורה שלו בנבחרת כבש במשחק ידידות נגד נבחרת יפן, וכן כבש נגד נבחרת ויילס במוקדמות מונדיאל 2010. בסך הכל לזכותו חמישה שערים ב-23 הופעות במדי הנבחרת.

בעונת 2008 עבר פורוקארה לשחק במדי קבוצת אורברו ס.ק. מצמרת ליגת העל השוודית. בשנת 2010 עבר לשחק בקבוצת בירשחוט הבלגית, במדיה שיחק 29 משחקים שבהם כבש 3 שערים.

באוגוסט 2012 הגיע לישראל וחתם בעירוני קריית שמונה, במדיה שיחק בשלושה משחקים בליגת העל ובשני משחקי גביע הטוטו, ובינואר 2013 שוחרר מהקבוצה.

באפריל 2013 חתם בהונקה, בקיץ 2014 חתם בה.י.ק. הלסינקי ובשנת 2015 שב להונקה ולאחר תקופה קצרה פרש ממשחק פעיל.

## קישורים חיצוניים

קטגוריה:כדורגלנים פינים
קטגוריה:כדורגלנים יהודים
קטגוריה:קשרי כדורגל פינים
קטגוריה:קשרי כדורגל יהודים
קטגוריה:ספורטאים יהודים פינים
קטגוריה:הלסינקי: כדורגלנים
קטגוריה:כדורגלני קלובי 04
קטגוריה:כדורגלני ארברו
קטגוריה:כדורגלני בירסחוט
קטגוריה:כדורגלני עירוני קריית שמונה
קטגוריה:כדורגלני ה.י.ק. הלסינקי
קטגוריה:כדורגלני נבחרת פינלנד
קטגוריה:כדורגלנים זרים בישראל
קטגוריה:פינים שנולדו ב-1983
קלאו דה מרוד

**קְלֵאוֹ דה מֵרוֹד** (בצרפתית: **Cléo de Mérode**; 27 בספטמבר 1875 – 17 באוקטובר 1966) הייתה רקדנית צרפתייה בתקופת הבל אפוק.

היא נולדה בפריז, לצייר הנוף האוסטרי קארל פון מרוד, שהיה מצאצאיה של משפחת אצולה בלגית מפורסמת. שמה המקורי היה "קלאופטרה דיאן דה מרוד" (**Cléopâtre-Diane de Mérode**). קלאופטרה, שכינויה היה קלאו, נשלחה ללמוד ריקוד באופרה של פריז כאשר הייתה בת שמונה שנים, וערכה את הופעתה הראשונה בגיל אחת עשרה שנה.

היא הייתה צעירה יפת מראה בעלת מותניים צרים, ונודעה יותר בשל יופייה מאשר בשל מיומנותה בריקוד. תמונותיה החלו להופיע על איגרות דואר ועל קלפי משחק. התסרוקת המיוחדת שלה הפכה לשם דבר בקרב נשות פריז, ובמהרה נכנסה לאופנה. הפסל אלכסנדר פַלְגִיֶיר עיצב את דמותה בפסל בשם "הרקדנית", שאותו ניתן לראות כיום במוזיאון ד'אורסה בפריז. ב- 1895 הצייר אנרי דה טולוז-לוטרק צייר את דיוקנה, והצלם פול נדאר (בנו של הצלם המפורסם פליקס נדאר) צילם אותה.

ב- 1896 לאופולד השני, מלך הבלגים היה נוכח בהופעת בלט שבה כיכבה. אומרים כי המלך בן ה-61 התאהב בה, ונפוצו שמועות כי הפכה למאהבתו. היות שלמלך היו שני ילדים מקורטיזאנה מפורסמת, נפגע שמה הטוב של קלאו דה מרוד. בכל זאת, הפכה לכוכבת בינלאומית והופיעה בכל רחבי אירופה ובארצות הברית. ב- 1900 הופיעה על הבמה בתערוכה עולמית בפריז בריקודים מקמבודיה. בשיא הפופולריות שלה בחרה להיות רקדנית בפולי ברז'ר – דבר שאותו רקדניות בלט אחרות נמנעו מלעשות.

קלאו דה מרוד המשיכה לרקוד עד תחילת שנות החמישים שלה, כאשר פרשה לעיר הקייט ביאריץ במחוז הפירנאים האטלנטיים שבחבל אקיטן. ב-1955 פרסמה את האוטוביוגרפיה שלה, "הבאלט של חיי".

קלאו דה מרוד מתה בפריז ב-1966, ונקברה בבית הקברות פֵּר לָשֵז שבצפון העיר.
מרכז|ממוזער|450px|דה מרוד בשלוש פוזות

## קישורים חיצוניים

* 

קטגוריה:אישים הקבורים בבית הקברות פר לשז
קטגוריה:רקדניות צרפתיות
קטגוריה:צרפתים ממוצא יווני
קטגוריה:צרפתיות שנולדו ב-1875
קטגוריה:צרפתים שנולדו ב-1875
קטגוריה:נפטרות ב-1966
קטגוריה:צרפתים שנפטרו ב-1966
שלום חנוך (אלבום)

**שלום חנוך** הוא אלבום הסולו ה-11 (העשירי בעברית) של הזמר-יוצר הישראלי שלום חנוך.
## הפקה
האלבום יצא במרץ 2009 כאשר הסינגל הראשון שיצא מן האלבום הוא "פתוחים לאהבה". בהמשך יצאו הסינגלים "אלוהים", "אומרת לי לעד", "אולי תדליקי" ו"בוכה רק לי". באלבום זה נכללו אלמנטים של רוק אלטרנטיבי ואינדסטריאל. חנוך לא בחר באף אחד משירי האלבום להיות שיר הנושא, על כן האלבום הוא למעשה נטול שם ועל עטיפתו מופיעה רק תמונתו של חנוך, ללא שמו.

מספר שירים מהאלבום בוצעו לראשונה בהופעות בסדרת "חיות לילה" בשנת 2008, ובהם "אלוהים", "להיות אדם", "בוכה רק לי", "ג'מייקה" ו"אומרת לי לעד". כמה חודשים לאחר צאת האלבום שודרה כתבה בת 14 דקות בתוכנית אולפן שישי. במסגרת הכתבה צולם קליפ לשיר "כל מה שחי" בבימויו של יאיר לפיד.

בעקבות האלבום יצא שלום חנוך לסיבוב הופעות באמפיתיאטרון קיסריה.

## רשימת השירים

## משתתפים
* שלום חנוך - שירה, גיטרות ועיבודים
* משה לוי - פסנתר, המונד, קלידים, גיטרות, טמבורין, קולות, עיבודים והפקה מוזיקלית
* אייל ליאון קצב - גיטרות, בס, מפוחית, כלי הקשה, תכנותים, תכנות תופים, קולות, עיבודים והפקה מוזיקלית
* עדי שרון: תכנותים ועיבודים
* רוני פיטרסון - גיטרה חשמלית
* עמרי קרן - גיטרה חשמלית
* זיו הרפז - גיטרה באס, קונטרה באס
* אשר פדי - תופים
* טל אבירם - תכנות תופים
* אבישי כהן - חצוצרה
* ענת כהן - סקסופון טנור, קלרינט
* יאיר סלוצקי - טרומבון
* גליה חי - ויולה, כינור
* יעל שפירא - צ'לו

## קישורים חיצוניים

קטגוריה:אלבומי שלום חנוך
קטגוריה:אלבומים בעברית
קטגוריה:אלבומים שהופקו על ידי משה לוי
לואיז ריינר

**לואיז ריינר** (בגרמנית: **Luise Rainer**; 12 בינואר 1910 – 30 בדצמבר 2014) הייתה שחקנית יהודייה-גרמנייה שזכתה פעמיים ברציפות בפרס אוסקר לשחקנית הטובה ביותר.

ריינר נולדה בדיסלדורף שבגרמניה. היא האדם הראשון אי פעם שזכה בפרס האוסקר פעמיים ברציפות. הפרס הראשון שקיבלה היה עבור תפקידה בסרט המוזיקלי "זיגפלד הגדול" (1936), והשני היה עבור תפקידה כאיכרה סינית בסרט "האדמה הטובה" (1937).

שנה לאחר מכן פרשה מהקריירה ההוליוודית שלה, לאחר 3 שנים בלבד בתחום.

בשארית חייה התגוררה בעיר לונדון ונפטרה מדלקת ריאות בגיל 104.

## קישורים חיצוניים

* סטיבן אלן הר, 
* 
* 
* 
* 

קטגוריה:זוכי אוסקר: השחקנית הטובה
קטגוריה:שחקניות קולנוע וטלוויזיה יהודיות גרמניות
קטגוריה:שחקני קולנוע וטלוויזיה יהודים גרמנים
קטגוריה:אישים שהונצחו בשדרת הכוכבים של הוליווד: קולנוע
קטגוריה:מהגרות מגרמניה לארצות הברית
קטגוריה:מהגרים מגרמניה לארצות הברית
קטגוריה:שחקניות קולנוע וטלוויזיה יהודיות אמריקאיות
קטגוריה:שחקני קולנוע וטלוויזיה יהודים אמריקאים
קטגוריה:יהודיות שהגיעו לגיל מאה
קטגוריה:אמריקאיות שהגיעו לגיל מאה
קטגוריה:אמריקאים שהגיעו לגיל מאה
קטגוריה:אמריקאיות שנולדו ב-1910
קטגוריה:אמריקאים שנולדו ב-1910
קטגוריה:אמריקאיות שנפטרו ב-2014
קטגוריה:אמריקאים שנפטרו ב-2014